Pesäpallo leviää kovaa vauhtia idässä. Intian mestaruusturnaukseen osallistui viikonloppuna lähes 500 pelaajaa.

Näkymä on epätodellinen, mutta hauska. Satapäinen joukko intialaisia nuoria pelaamassa suomalaista pesäpalloa hiekkapölyn keskellä on jotain, mihin silmä ei ole vielä ehtinyt tottua. Tulevaisuudessa asia voi olla toisin.

Olosuhteet paahtavan auringon alla sekä epätasaisella, roskien ja lasinsirujen täyttämällä hiekkakentällä ovat karut. Se ei pelaamisen riemua vähennä. Nauru, oppimisen into sekä pelaamisesta irtoava vilpitön ilo ovat asioita, jotka loistavat paikalla olijoiden kasvoilta.

Tätä ja paljon muuta sisälsi Intian pesäpallomestaruusturnaus, joka pelattiin viikonlopun aikana Telanganan osavaltion pääkaupungissa Hyderabadissa.

Intian pesäpalloturnauksen finalistit yhteiskuvassa pelin jälkeen.­

Yli seitsemän miljoonan asukkaan suurkaupunkiin oli matkustanut 21 joukkuetta ympäri Intiaa. Pelaajia turnauksessa oli yhteensä vajaat 500. Viikonlopun kuluessa joukkuemäärä kasvoi vielä muutamalla – Intiassa aikatauluihin tai järjestelyihin ei suhtauduta turhan tarkasti.

Intian pesäpallomestaruuksista pelattiin nyt yhdeksännen kerran. Ensimmäistä kertaa pesistä kokeiltiin pelattavan maharadzojen maassa jo 2009, jolloin mumbailainen Chetan Pagawad kiinnostui lajista nähtyään siitä videopätkiä Facebookissa ja Youtubessa.

Pagawad ryhtyi levittämään suomalaista perinnelajia kotimaassaan, ja hiljalleen pesis on saanut jalansijaa yli miljardin asukkaan jättivaltiossa. Nykyään pesäpalloa pelaa jo arviolta pari tuhatta intialaista.

Chetan Pagawad on Intian Tahko Pihkala.­

Iso mahdollisuus

Intian pesäpalloliiton puheenjohtajana nykyisin toimiva Pagawad on tehnyt kovasti töitä, jotta pesäpallo kasvaisi Intiassa. Pitkälti hänen ansiostaan suomalaislajia on ryhdytty opettamaan 80–100 koulussa, mikä on lisännyt pelaajamäärää entisestään.

– Lasten ja nuorten kautta lajin suosio kasvaa parhaiten. Tulevaisuudessa meillä voisi olla mahdollista opettaa pesäpalloa jopa 15 000 intialaisessa koulussa, Pagawad sanoo.

Intialaispelaajien taidot pelinymmärryksen ja taktisen osaamisen osalta eivät vielä yllä suomalaiselle huipputasolle, eivätkä säännötkään ole vielä täysin hallussa. Lajiosaamisessa on silti paljon potentiaalia. Varsinkin heittämisen osalta parhaat intialaispelaajat pystyisivät pelaamaan jo jopa superpesistasolla.

Intialaiset pesäpalloaktiivit tekevät töitä pesäpallon levittämiseksi myös naapurimaihin. Yksi potentiaalisista tulevaisuuden pesisvaltioista on Nepal, jossa laji ottaa jo nyt ensiaskeleitaan.

Pagawad uskoo, että pesäpallolla on aitoa kasvupohjaa Kaukoidässä.

– Uskon, että pesäpallo tulee liikuttamaan tulevaisuudessa kymmeniä tuhansia ihmisiä Intiassa ja lähialueilla. Me rakastamme krikettiä, joten miksi emme voisi rakastaa pesäpalloakin, hän pohtii.

Intian pesäpallomestaruusturnaus pelattiin osavaltioiden kesken neljässä eri sarjassa: miehet, pojat, tytöt ja sekajoukkueet. Mestaruudet menivät Maharastraan (miehet ja sekajoukkueet), Punjabiin (pojat) ja Chhattisgarhiin (tytöt).